DOI: 10.14457/tu.the.2024.345
title: กลยุทธ์การดำเนินงานด้านความรับผิดชอบต่อสังคมขององค์กร: กรณีศึกษากลุ่มอุตสาหกรรมอ้อยและน้ำตาลทราย อำเภอท่ามะกา จังหวัดกาญจนบุรี

description: วิทยานิพนธ์ฉบับนี้ได้ทำการศึกษาประเด็นที่เกี่ยวข้องกับความรับผิดชอบต่อสังคมขององค์กร โดยมีวัตถุประสงค์ ได้แก่ 1) เพื่อวิเคราะห์กลยุทธ์การดําเนินงานด้านความรับผิดชอบต่อสังคมขององค์กรในกลุ่มอุตสาหกรรมอ้อยและน้ำตาลทราย อำเภอท่ามะกา จังหวัดกาญจนบุรี 2) เพื่อศึกษาปัจจัยที่มีผลต่อการดำเนินงานด้านความรับผิดชอบต่อสังคมขององค์กรใน กลุ่มอุตสาหกรรมอ้อยและน้ำตาลทราย อำเภอท่ามะกา จังหวัดกาญจนบุรี 3) เพื่อศึกษาผลลัพธ์ที่เกิดจากการดำเนินงานด้านความรับผิดชอบต่อสังคมขององค์กรในกลุ่มอุตสาหกรรมอ้อยและน้ำตาลทราย อำเภอท่ามะกา จังหวัดกาญจนบุรี ส่งผลต่อองค์กร และผู้มีส่วนได้ส่วนเสียกลุ่มต่าง ๆ 4) เพื่อศึกษาความเชื่อมโยงระหว่างการดำเนินงานด้านความรับผิดชอบต่อสังคมขององค์กรในกลุ่มอุตสาหกรรมอ้อยและน้ำตาลทราย อำเภอท่ามะกา จังหวัดกาญจนบุรี กับการบรรลุเป้าหมายการพัฒนาที่ยั่งยืน การศึกษาในครั้งนี้เป็นการศึกษาเชิงคุณภาพ (Qualitative Research) มีการเก็บรวบรวมข้อมูลจากผู้บริหาร พนักงาน และผู้ได้รับประโยชน์ในการดำเนินงานด้านความรับผิดชอบต่อสังคมทั้ง 2 องค์กร คือ องค์กรที่ 1 โรงงานน้ำตาลท่ามะกา องค์กรที่ 2 โรงงานประจวบอุตสาหกรรม โดยมีการเก็บข้อมูลในระหว่างฤดูการผลิตปี 2564/2565 และปี 2565/2566 เป็นระยะเวลา 2 ปี ด้วยแนวทางกรณีศึกษา (Case Study Approach) มีการใช้แนวคำถามในการสัมภาษณ์ (Interview Guide) ที่มีความสอดคล้องกับวัตถุประสงค์และคำถามการวิจัย จากผลการศึกษาพบว่า 1) กลยุทธ์การดําเนินงานด้านความรับผิดชอบต่อสังคมขององค์กรในกลุ่มอุตสาหกรรมอ้อยและน้ำตาลทราย อำเภอท่ามะกา จังหวัดกาญจนบุรี ประกอบด้วย กลยุทธ์การมุ่งตอบสนองความต้องการของผู้มีส่วนได้ส่วนเสีย กลยุทธ์การกำหนดเป็นนโยบายด้านความรับผิดชอบต่อสังคมขององค์กรที่มีความชัดเจน กลยุทธ์การดำเนินงานด้านความรับผิดชอบต่อสังคมที่สอดคล้องกับหลักธรรมาภิบาล กลยุทธ์การดำเนินงานด้านความรับผิดชอบต่อสังคมที่มุ่งแก้ไขปัญหาด้านสิ่งแวดล้อม และกลยุทธ์ด้านความรับผิดชอบต่อสังคมตามมาตรฐานสากล 2) ปัจจัยที่มีผลต่อการดำเนินงานด้านความรับผิดชอบต่อสังคมขององค์กรในกลุ่มอุตสาหกรรมอ้อยและน้ำตาลทราย อำเภอท่ามะกา จังหวัดกาญจนบุรี พบว่า ปัจจัยภายในองค์กร ได้แก่ การมีเจ้าหน้าที่ฝ่ายปฏิบัติงานโดยตรง และการมีผู้นำองค์กรที่เห็นความสำคัญของการดำเนินงานความรับผิดชอบต่อสังคม ปัจจัยภายนอกองค์กร ได้แก่ เครือข่าย และผู้ประสานงาน 3) ผลลัพธ์ที่เกิดจากการดำเนินงานด้านความรับผิดชอบต่อสังคมขององค์กรในกลุ่มอุตสาหกรรมอ้อยและน้ำตาลทราย อำเภอท่ามะกา จังหวัดกาญจนบุรี ส่งผลต่อองค์กรและผู้มีส่วนได้ส่วนเสียกลุ่มต่าง ๆ พบว่า โรงงานและชุมชนมีความสัมพันธ์ที่ดีต่อกัน โรงงานและชุมชนมีการสื่อสารปัญหา ชุมชนได้รับการดูแลและช่วยเหลือจากโรงงาน 4) ความเชื่อมโยงระหว่างการดำเนินงานด้านความรับผิดชอบต่อสังคมขององค์กรในกลุ่มอุตสาหกรรมอ้อยและน้ำตาลทราย อำเภอท่ามะกา จังหวัดกาญจนบุรี พบว่า การดำเนินงานด้านความรับผิดชอบต่อสังคมมีความเชื่อมโยงกับเป้าหมายการพัฒนาที่ยั่งยืนทั้งเศรษฐกิจ สังคม สิ่งแวดล้อม ได้แก่ CSR in process มีความเชื่อมโยงกับการพัฒนาที่ยั่งยืน เป้าหมายที่ 9 อุตสาหกรรม นวัตกรรม และโครงสร้างพื้นฐาน เป้าหมายที่ 1 การขจัดความยากจน เป้าหมายที่ 8 การจ้างงานที่มีคุณค่าและการเติบโตทางเศรษฐกิจ เป้าหมายที่ 3 การมีสุขภาพและความเป็นอยู่ที่ดี CSR after process มีความเชื่อมโยงกับการพัฒนาที่ยั่งยืน เป้าหมายที่ 10 การลดความเหลื่อมล้ำ เป้าหมายที่ 4 การศึกษาที่เท่าเทียม เป้าหมายที่ 16 สังคมสงบสุข ยุติธรรม ไม่แบ่งแยก ดังนั้นองค์กรต่าง ๆ สามารถนําผลการศึกษานี้ไปประยุกต์ใช้เพื่อการพัฒนาและต่อยอดในการดําเนินงานด้านความรับผิดชอบต่อสังคมขององค์กรให้บรรลุเป้าหมายตามที่ได้มีการกำหนดไว้ในแต่ละองค์กร